b'\n_START_ARTICLE_\nChester Bennington\n_START_SECTION_\nNuoruus\n_START_PARAGRAPH_\nLapsuus ja nuoruus olivat Chesterille hyvin vaikeaa aikaa. Taustalla on mm. huumeriippuvuutta, mutta Chester oli kertonut p\xc3\xa4\xc3\xa4sseens\xc3\xa4 sen yli ja tuominnut huumeet my\xc3\xb6hemmin. Chester oli kertonut my\xc3\xb6s joutuneensa teinivuosinaan seksuaalisesti hyv\xc3\xa4ksik\xc3\xa4ytetyksi, ja ett\xc3\xa4 tekojen takana olivat h\xc3\xa4nelle l\xc3\xa4heiset ihmiset. Vaikeuksista huolimatta Bennington ei koskaan unohtanut unelmaansa tulla rock-t\xc3\xa4hdeksi. Nuoruutensa suosikkiyhtyeikseen h\xc3\xa4n on maininnut Depeche Moden ja Stone Temple Pilotsin.\n_START_SECTION_\nMusiikkityyli\n_START_PARAGRAPH_\nBennington tunnettiin hyvin kantavasta \xc3\xa4\xc3\xa4nest\xc3\xa4\xc3\xa4n. H\xc3\xa4n aloitti laulamisen ja \xc3\xa4\xc3\xa4nens\xc3\xa4 kehitt\xc3\xa4misen jo 13-vuotiaana ja on kertonut harjoitelleensa siit\xc3\xa4 asti paljon saadakseen \xc3\xa4\xc3\xa4nest\xc3\xa4\xc3\xa4n kest\xc3\xa4v\xc3\xa4n ja monipuolisen. H\xc3\xa4nen \xc3\xa4\xc3\xa4nens\xc3\xa4 kantoi raskaita nuotteja sek\xc3\xa4 matalalta ett\xc3\xa4 hyvin korkealta. Pystyess\xc3\xa4\xc3\xa4n laulamaan uskomattoman lujaa ja vaihtamaan tyylin \xc3\xa4kki\xc3\xa4 kauniin pehme\xc3\xa4ksi ja melodiseksi, Bennington ja Linkin Park olivat kykenevi\xc3\xa4 monen eri musiikkilajin edustajaksi._NEWLINE_Bennington lauloi mm. alternative rockia, nu metalia ja grungea. H\xc3\xa4n oli my\xc3\xb6s muutamissa live-esiintymisiss\xc3\xa4\xc3\xa4n osoittanut taitonsa soittaa kitaraa. H\xc3\xa4n l\xc3\xa4hti mukaan Linkin Parkiin t\xc3\xa4ytt\xc3\xa4ess\xc3\xa4\xc3\xa4n 24 vuotta ja siit\xc3\xa4 l\xc3\xa4htien yhtyeen j\xc3\xa4senet olivat olleet h\xc3\xa4nelle eritt\xc3\xa4in l\xc3\xa4heisi\xc3\xa4 yst\xc3\xa4vi\xc3\xa4.\n_START_SECTION_\nYhteisty\xc3\xb6t ja hyv\xc3\xa4ntekev\xc3\xa4isyys\n_START_PARAGRAPH_\nBennington teki yhteisty\xc3\xb6t\xc3\xa4 monien muiden tunnettujen artistien ja yhtyeiden kanssa, mm. Kornin, M\xc3\xb6tley Cr\xc3\xbcen ja Julien-K:n. Musiikkibisneksen ohessa h\xc3\xa4n toimi ja vaikutti paljon Tattoo Clubissa, joka on tatuointisalonki Arizonassa. H\xc3\xa4nell\xc3\xa4 oli my\xc3\xb6s oma, vasta myyntiin tuleva nuorten miesten vaatteita suunnitteleva vaatemerkki Ve\'Cel, jota innoittaa erityisesti musiikki, taide ja muoti. Bennington on tuonut Ve\'Celin tuotteita suosioon k\xc3\xa4ytt\xc3\xa4m\xc3\xa4ll\xc3\xa4 vaatteita Linkin Parkin konserteissa ja haastatteluissa._NEWLINE_Bennington osallistui aktiivisesti huumeiden vastaiseen ty\xc3\xb6h\xc3\xb6n ja oli mukana hyv\xc3\xa4ntekev\xc3\xa4isyydess\xc3\xa4 muun muassa perustamalla yhtyeens\xc3\xa4 kanssa Music For Relief -j\xc3\xa4rjest\xc3\xb6n, joka on rahoittanut esimerkiksi Kaakkois-Aasian tsunamin j\xc3\xa4lkit\xc3\xb6it\xc3\xa4 100 000 dollarilla ja rakentanut taloja hurrikaani Katrinan tuhojen paikkaamiseksi. H\xc3\xa4n vieraili monesti my\xc3\xb6s itse katastrofialueilla.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBenningtonilla on yksitoista vuotta vanhempi velipuoli ja kaksi sisarpuolta vanhempien edellisist\xc3\xa4 avioliitoista. Vanhemmat erosivat pojan ollessa 11-vuotias. Bennington avioitui 20-vuotiaana Samantha Marie Olitin kanssa halloweenin\xc3\xa4 1996. Liitosta syntyi vuonna 2002 poika, Draven Sebastian Bennington. Avioliitto p\xc3\xa4\xc3\xa4ttyi eroon 28. huhtikuuta 2005 ja entinen pariskunta p\xc3\xa4\xc3\xa4tyi yhteishuoltajuuteen. Bennington kertoi suomalaisen Soundi-lehden haastattelussa eron olleen \xe2\x80\x9deritt\xc3\xa4in katkera\xe2\x80\x9d. _NEWLINE_Bennington oli vuodesta 2005 kuolemaansa asti naimisissa entisen Playboy-malli Talinda Bentleyn kanssa. Heill\xc3\xa4 on kolme yhteist\xc3\xa4 lasta, poika Tyler Lee (s. 2006) ja vuonna 2011 syntyneet kaksostyt\xc3\xb6t Lily ja Lila. Benningtonilla on my\xc3\xb6s aiemmasta suhteesta Elka Brandin kanssa yksi poika, Jaime (s. 1996). Vuonna 2006 Bennington adoptoi Brandin toisen pojan, Isaiahin. Kun Bennington ei ollut kiertueella, h\xc3\xa4n asui perheens\xc3\xa4 kanssa Gilbertiss\xc3\xa4, Arizonassa.\n_START_SECTION_\nTerveysongelmat\n_START_PARAGRAPH_\nHuiman ja kasvavan suosion ohella 2000-luvun alkupuolella Bennington k\xc3\xa4rsi my\xc3\xb6s monista henkil\xc3\xb6kohtaisista ongelmista ja sairauksista. Vuonna 2001 myrkyllinen h\xc3\xa4m\xc3\xa4h\xc3\xa4kki puri h\xc3\xa4nt\xc3\xa4 Ozzfest-kiertueen aikana. H\xc3\xa4nen huono terveydentilansa erityisesti Meteora-albumin aikoihin tuotti h\xc3\xa4nelle jopa vaikeuksia osallistua albumin tekoon. H\xc3\xa4n sairastui vakavasti kes\xc3\xa4ll\xc3\xa4 2003 ja k\xc3\xa4vi l\xc3\xa4pi leikkauksen._NEWLINE_Bennington oli raitistunut alkoholisti ja h\xc3\xa4n k\xc3\xa4rsi nuoruudessaan my\xc3\xb6s huumeriippuvuudesta. Bennington oli kertonut \xe2\x80\x9dpaenneensa\xe2\x80\x9d ongelmiaan alkoholin ja huumeiden avulla, ja ne saattoivat my\xc3\xb6s olla yksi syy h\xc3\xa4nen moniin sairastumisiinsa. H\xc3\xa4n sortui uudestaan juomaan kipe\xc3\xa4n avioeron j\xc3\xa4lkeen, mutta oli sen j\xc3\xa4lkeen tiett\xc3\xa4v\xc3\xa4sti ollut jo muutaman vuoden kuivilla. H\xc3\xa4n my\xc3\xb6s ilmoitti p\xc3\xa4\xc3\xa4sseens\xc3\xa4 eroon kokaiinista ja p\xc3\xa4ihteist\xc3\xa4, joita k\xc3\xa4ytti teinivuosinaan.\n_START_SECTION_\nSooloartistina\n_START_PARAGRAPH_\nBennington teki Z-Tripin kanssa yhteisen singlen "Walking Dead" vuonna 2005, joka julkaistiin Z-Tripin albumilla Shifting Gears. Kappale sijoittui Alternative Songs -listalla parhaimmillaan sijalla 17.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nChester Bennington oli parhaillaan tekem\xc3\xa4ss\xc3\xa4 televisiosarjaa nimelt\xc3\xa4 Mayor of the World pitk\xc3\xa4aikaisen yst\xc3\xa4v\xc3\xa4ns\xc3\xa4 Churchin kanssa. Bennington esiintyi yhdess\xc3\xa4 kohtauksessa vuonna 2006 ilmestyneess\xc3\xa4 Crank-elokuvassa, jossa h\xc3\xa4nell\xc3\xa4 oli muutaman lauseen rooli. Vuonna 2009 h\xc3\xa4n esiintyi elokuvan jatko-osassa Crank 2: High Voltage. Benningtonilla on rooli my\xc3\xb6s lokakuussa 2010 ilmestyneess\xc3\xa4 Saw 3D -elokuvassa, jossa h\xc3\xa4n n\xc3\xa4yttelee Evania. Bennington valittiin n\xc3\xa4yttelem\xc3\xa4\xc3\xa4n Saw 3D:hen, koska h\xc3\xa4n oli kertonut olevansa elokuvasarjan suuri fani.'